# Bruce Arena

### Wikipedia

Bruce Arena (s. 21. syyskuuta 1951) on yhdysvaltalainen jalkapallovalmentaja ja entinen jalkapalloilija, pelipaikaltaan maalivahti. Hän on toiminut elokuusta 2006 lähtien Major League Soccer -seura Red Bull New Yorkin päävalmentajana sekä urheilutoimenjohtajana. Tätä ennen hän on toiminut muun muassa maansa maajoukkueen päävalmentajana. Hänen aikansa maajoukkueen peräsimessä päättyi kesällä 2006, kun hänen sopimuksensa jätettiin uusimatta 2006 MM-kisojen jälkeen.

Arena aloitti valmentajauransa 1970-luvulla yliopistotasolla. Hän valmensi Virginian yliopiston jalkapallojoukkuetta 18 vuoden ajan ja johdatti sen viiteen NCAA:n mestaruuteen. Arenan voittotilasto yliopistovalmentajana on 295 voittoa, 32 tasapeliä ja 58 tappiota. Hänen valmennettaviinsa Virginiassa lukeutui useita pelaajia, jotka nousivat sittemmin tärkeään rooliin Yhdysvaltain maajoukkueessa, muun muassa Claudio Reyna, Jeff Agoos, John Harkes, Tony Meola ja Richie Williams.

Arena jätti Virginian yliopiston ja siirtyi ammattilaisseura D.C. Unitedin päävalmentajaksi vuonna 1996. Hän johdatti seuran Major League Soccerin, vuonna 1996 aloittaneen Yhdysvaltojen uuden jalkapallon pääsarjan, mestaruuteen (MLS Cup) kahdesti, vuosina 1996 ja 1997, ja hänet valittiin liigan vuoden valmentajaksi toisen mestaruuskauden päätteeksi. D.C. United pelasi MLS Cupin loppuottelussa myös vuonna 1998, mutta seura hävisi mestaruuden tuolloin Chicago Firelle, jonka päävalmentajana toimi Bob Bradley, Arenan entinen apuvalmentaja Virginian yliopistossa ja D.C. Unitedissa.

Arena palkattiin Steve Sampsonin seuraajaksi Yhdysvaltain jalkapallomaajoukkueen päävalmentajana lokakuussa 1998 maan menestyttyä sitä ennen heikosti Ranskan MM-kisoissa kesällä 1998. Arena toimi maajoukkueen peräsimessä vuoteen 2006 saakka ja hän on näin Yhdysvaltain maajoukkueen historian toiseksi pitkäaikaisin päävalmentaja. Arena valmensi maata kaksissa jalkapallon maailmanmestaruuskilpailuissa, Japanin ja Etelä-Korean kisoissa 2002, joissa Yhdysvallat eteni aina puolivälieriin saakka (maan paras MM-sijoitus sitten vuoden 1930), ja Saksan kisoissa 2006, joissa maa jäi alkulohkonsa hännille. Arenalla on hallussaan eniten voittoja Yhdysvaltain joukkueen päävalmentajana ja hän on johdattanut maan sen historian parhaalle sijalle FIFA-rankingissa (4. sija).

Ennen valmentajauraansa Arena oli jalkapallomaalivahti ja hän sai tililleen myös yhden ottelun maansa maajoukkueessa; hän oli kentällä vuonna 1973 ystävyysottelussa Israelin maajoukkuetta vastaan.

| Yhdysvaltain joukkue - Jalkapallon MM-kilpailut 2006 |
1 Howard | 2 Albright | 3 Bocanegra | 4 Mastroeni | 5 O'Brien | 6 Cherundolo | 7 Lewis | 8 Dempsey | 9 Johnson | 10 Reyna | 11 Ching | 12 Berhalter | 13 Conrad | 14 Olsen | 15 Convey | 16 Wolff | 17 Beasley | 18 Keller | 19 Hahnemann | 20 McBride | 21 Donovan | 22 Onyewu | 23 Pope | Valmentaja Arena

Haettu osoitteesta http://fi.wikipedia.org../../../b/r/u/Bruce_Arena_329d.html

Luokat: Yhdysvaltalaiset jalkapallovalmentajat | Yhdysvaltalaiset jalkapalloilijat | Jalkapallomaalivahdit

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Bahasa Indonesia
- Български
- Deutsch
- English
- Français
- Italiano
- עברית
- Nederlands
- Polski
- Português
- Русский